มันนี่ทูเดย์
ประกันชีวิตฟื้นเบี้ยรับรวมโต 10.9%
17 เม.ย. 2558

ประกันชีวิตฟื้นเบี้ยรับรวมโต 10.9%
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า เดือน ก.พ.ที่ผ่านมา ธุรกิจประกันชีวิตทั้งระบบมีเบี้ยรับรวมทั้งสิ้น 4.59 หมื่นล้านบาท เพิ่มขึ้น 10.9% จากงวดเดียวกันของปีก่อน โดยแยกเป็นเบี้ยประกันชีวิตรับรายใหม่  1.41 หมื่นล้านบาท เพิ่มขึ้น 4.43% และเบี้ยประกันชีวิตรับปีต่อไป 3.18 หมื่นล้านบาท เพิ่มขึ้น 14.04%
สำหรับเบี้ยประกันชีวิตรับรวม ณ เดือน ม.ค.-ก.พ. มีทั้งสิ้น 8.75 หมื่นล้านบาท เพิ่มขึ้น 10.21% จากงวดเดียวกันของปีก่อน โดยแยกเป็นเบี้ยประกันชีวิตรับรายใหม่จำนวน 2.5 หมื่นล้านบาท เพิ่มขึ้น 0.22% โดยบริษัท เมืองไทยประกันชีวิต มีอัตราการขยายตัวของเบี้ยใหม่สูงสุด 6,084.29 ล้านบาท ซึ่งมีสัดส่วนการตลาด 24.28% บริษัท เอไอเอ 4,208.85 ล้านบาท มีสัดส่วนการตลาด 16.79% บริษัท กรุงไทย แอกซ่า ประกันชีวิต 2,865.17 ล้านบาท มีสัดส่วนการตลาด 11.43% บริษัท ไทยพาณิชย์ประกันชีวิต 2,642.34 ล้านบาท มีสัดส่วนการตลาด 10.54% บริษัท ไทยประกันชีวิต  2,214.62 ล้านบาท มีสัดส่วนการตลาด 8.84% บริษัท กรุงเทพประกันชีวิต 1,523.23 ล้านบาท สัดส่วนการตลาด 6.08% และบริษัท อลิอันซ์ อยุธยา ประกันชีวิต 1,294.72 ล้านบาท มีสัดส่วนการตลาด 5.17%
ขณะที่เบี้ยประกันชีวิตรับปีต่อไปจำนวน 6.24 หมื่นล้านบาท เพิ่มขึ้น 14.81% โดยมีอัตราความคงอยู่ 87% แสดงให้เห็นว่าประชาชนยังคงเห็นความสำคัญของการมีประกันชีวิต